## Pravilnik o kriterijima izbora Društva za upravljanje Umirovljeničkim fondom

### NN 119/2005 (10.10.2005.), Pravilnik o kriterijima izbora Društva za upravljanje Umirovljeničkim fondom

# UMIROVLJENIČKI FOND

**2171**

Na temelju članka 6. stavka 6. Zakona o
Umirovljeničkom fondu (»Narodne novine« broj 93/05, u daljnjem tekstu: Zakon),
Uprav­ni odbor Umirovljeničkog fonda donosi

## PRAVILNIK

### O KRITERIJIMA IZBORA DRUŠTVA ZA UPRAVLJANJE UMIROVLJENIČKIM FONDOM

I. PREDMET PRAVILNIKA

Članak 1.

Ovim se Pravilnikom propisuju:

– način i rokovi izbora Društva za upravljanje
Umirovljeničkim fondom (u daljnjem tekstu: Društvo) kao i

– postupanje Upravnog odbora Umirovljeničkog
fonda (u daljnjem tekstu: Upravni odbor) pri odlučivanju o prihvaćanju
najpovoljnije ponude.

II. NAČIN I ROKOVI
IZBORA DRUŠTVA

Članak 2.

Natječajnu dokumentaciju Društva moraju
dostaviti u zatvorenoj omotnici na adresu Ministarstva gospodarstva, rada i
poduzet­ništva, Ulica grada Vukovara 78, Zagreb.

Članak 3.

(1) Ponuda se predaje Upravnom odboru u 3 (tri)
istovjetna primjerka.

(2) Uz Ponudu se moraju obvezno priložiti
sljedeći dokumenti:

1) Izvadak iz sudskog registra koji nije stariji
od osam dana,

2) Rješenje Komisije za vrijednosne papire Republike
Hrvatske (u daljnjem tekstu: Komisija) o dozvoli za obavljanje djelatnosti
upravljanja investicijskim fondovima,

3) Životopise članova Uprave Društva koji moraju
sadržavati podatke o:

– stručnoj spremi,

– broju i vrsti fondova s kojima je upravljao
ili upravlja,

– imovini fondova,

– ostvarenim prinosima fondova,

– radnom iskustvu u upravljanju fondovima,

4) Izjavu da članovi uprave Društva ispunjavaju
kriterije iz članka 13. Zakona,

5) Dokaz da su članovi Uprave Društva zaposleni u
Društvu s punim radnim vremenom,

6) Očitovanje o visini ukupne naknade za
upravljanje s posebno istaknutom naknadom Depozitnoj banci,

7) Podatke o Depozitnoj banci s posebno
naznačenim podacima o:

– jamstvenom kapitalu banke

– broju fondova u skrbništvu banke,

– imovini fondova,

– broju podružnica, poslovnica ili na drugi
način izdvojenih šaltera koji su dostupni članovima Fonda na teritoriju
Republike Hrvatske,

8) Podatke o revizoru,

9) Izjavu ovjerenu od javnog bilježnika da
Društvo samostalno vodi vlastito računovodstvo i računovodstvo fondova,

10) Podatke o vlasničkoj strukturi Društva i
Izjavu ovjerenu od javnog bilježnika da Društvo nije povezana osoba s
Depozitnom bankom.

11) Izjavu ovjerenu od javnog bilježnika kojom
se Društvo obvezuje preuzeti bazu podataka od Hrvatskog zavoda za mirovinsko
osiguranje pod sljedećim uvjetima:

– podaci će biti organizirani u tekstualnoj
datoteci (ASCII) koja je jednostavna i čitljiva za sve sustave automatske
obrade podataka,

– kodna stranica koja će se koristiti je WIN
1250 (u tekstu se interperetiraju hrvatski znakovi),

– u posebnom dokumentu opisat će se struktura
datoteka s točnim nazivima polja, njihovom značenju i formatu (veličina polja,
vrsta polja-numerička, datumska i slična te pozicije u slogu na ostala polja),

– medij za prijenos baze podataka je optički
CD-ROM i podaci upisivanja zaštićeni od neovlaštenih promjena (alternativa:
magnetski medij-Cartridge vrpca).

III. POSTUPANJE UPRAVNOG
ODBORA PRI ODLUČIVANJU I PRIHVAĆANJU NAJPOVOLJNIJE PONUDE

Članak 4.

Upravni odbor Fonda će prihvatiti najpovoljniju
ponudu i izabrati Društvo pod uvjetom da je:

1) Ponuda potpuna u smislu članka 3. ovoga
Pravilnika,

2) Društvo predalo sve tražene dokumente i
podatke u smislu članka 3. ovoga Pravilnika,

3) Društvo dobilo važeću dozvolu Komisije i
protiv istog se ne vodi postupak pred nadležnim sudom zbog kršenja Zakona o
investicijskim fondovima ili Zakona o tržištu vrijednosnih papira ili drugih
zakona čijim odredbama se regulira poslovanje Društva,

4) Upravni odbor dao suglasnost na predloženu
Depozitnu banku Fonda,

5) Upravni odbor dao suglasnost na predloženog
revizora Fonda,

6) Društvo ponudilo povoljni način obračuna i
visinu ukupne naknade za upravljanje imovinom Fonda uključujući i naknadu
Depozitne banke,

7) Društvo dobilo najveći broj bodova u skladu s
načinom bodovanja utvrđenog od strane Upravnog odbora.

Članak 5.

Ugovor između Društva i Depozitne banke mora
sadržavati sljedeće odredbe:

1) O obvezi Depozitne banke da mora dati na uvid
sve podatke Komisiji na njen zahtjev,

2) Da Depozitna banka mora odmah obustaviti sve
isplate sa skrbničkog računa na zahtjev Komisije.

Članak 6.

(1) Potvrda uplate temeljnog kapitala Društva
podložna je provjeri od strane Upravnog odbora Fonda,

(2) Temeljni kapital Društva može se nalaziti
samo u banci koja ima odobrenje za poslovanje s inozemstvom,

(3) Temeljni kapital Društva ne smije biti u
banci koja neposredno ili posredno drži dionice Društva za upravljanje, odnosno
udjele istoga Društva.

Članak 7.

(1) Društvo mora imenovati jednu osobu ovlaštenu
za sve kontakte između Društva i Upravnog odbora Fonda.

(2) Osoba za kontakte je dužna dostavljati
Upravnom odboru Fonda i Komisiji podatke o Društvu, Depozitnoj banci i sve
promjene vezane uz: adresu, broj telefona ili telefaksa, imenovanju druge
ovlaštene kontakt osobe, izboru novih članova uprave, ovlaštenih posrednika i
investicijskih savjetnika.

Članak 8.

Upravni odbor Fonda dužan je donijeti Odluku o
najpovoljnijoj ponudi u roku od 15 dana od dana završetka natječajnog postupka.

Članak 9.

(1) Upravni odbor zadržava pravo odbijanja svih
ponuda,

(2) Ukoliko izabrano Društvo ne potpiše Sporazum
iz članka 18. stavak 3. Zakona s Hrvatskim zavodom za mirovinsko osiguranje u roku
od tri radna dana od dana izbora, Upravni odbor će pozvati na zaključenje
Sporazuma Društvo čija je ponuda po broju bodova bila najbolja iza prethodno
izabranog Društva.

Članak 10.

Poziv na natječaj bit će objavljen u dva dnevna
lista i »Narod­nim novinama« i trajat će 15 dana od
dana objave.

Članak 11.

Ovaj Pravilnik stupa na snagu danom objave u
»Narodnim novinama«.

Klasa: 140-01/05-01/180

Urbroj: 526-09-05-1

Zagreb, 29. rujna 2005.

Za Upravni odbor

**Damir Polančec, predsjednik**, v. r.

Pravilnik, NN 119/2005-2171